पहले के लोग जहां ज्यादातर चीजों को खरीदकर अपना बनाने में भरोसा करते थे, तो वहीं आज की जनरेशन रेंट पर काफी चीजों को लेकर काम चलाने में विश्वास करती है। मार्केट में तमाम कंपनियां मौजूद हैं जो आपको घर की जरूरत का सभी सामान खरीदने के बजाय रेंट पर लेने की सुविधा देते हैं। अच्छी क्वॉलिटी का फर्नीचर हो या डिजाइनर लहंगा, गाड़ी हो या जूलरी, अब घर की हर चीज लंबे समय के लिए किराए पर मिल रही है। खास बात यह है कि इस मार्केट का कारोबार लगातार बढ़ रहा है। वेंचर कैपिटल फर्म एक्सेल पार्टनर्स के अनुसार, इस समय देश में फर्नीचर किराए पर लेने की इंडस्ट्री लगभग 80-85 करोड़ डॉलर की है, तो वहीं इलेक्ट्रॉनिक सामान की रेंटल मार्केट लगभग 50 करोड़ डॉलर की है। वहीं दोपहिया वाहनों की रेंटल मार्केट लगभग 30 करोड़ डॉलर की है। कुल मिलाकर देखें, तो यह मार्केट लगभग 150 करोड़ डॉलर की है जो कि अभी भी तेजी से आगे बढ़ रही है।